Nuweland dalk gesloopNuweland-stadion (Argieffoto) Foto: whatsonincapetown Die Westelike Provinsie Rugbyunie (WPRU) swyg oor berigte dat die Nuweland-stadion in Kaapstad gesloop gaan word. Verskeie organisasies het die afgelope weke berig dat Nuweland binnekort gesloop gaan word, nadat die WPRU ŉ ooreenkoms met Investec gesluit het, om die grond vir 99 jaar aan hulle te verhuur. Luidens berigte word die grond waarop die stadion staan aan Investec verhuur om die WPRU uit ’n finansiële verknorsing te help. RugbyRocks berig nou dat die stadion gesloop gaan word om plek te maak vir behuising en kleinhandelseenhede om hier opgerig te word. Michael de Vries, woordvoerder van die unie, het Donderdag aan Maroela Media gesê die unie verkies om nie in dié stadium kommentaar te lewer op hierdie berigte nie. Dié ooreenkoms sal na bewering op ’n 99 jaar lange huurkontrak, met die opsie om te hernu, gegrond word. Die unie sal glo R110 miljoen uit dié ooreenkoms in die sak steek met ’n 5%-aandeel in die wins wat die ontwikkeling gaan inbring, asook wins van 3,5% uit eenhede wat herverkoop gaan word. Die kontrak is geldig vanaf 2020, wat beteken volgende jaar is die laaste jaar dat die stadion gebruik sal word. Investec het wel die opsie om die stadion in gebruik te hou. WPRU sal egter niks vir die eerste ses jaar invorder nie, aangesien hy eers sowat R52 miljoen aan Johann Rupert se beleggingsmaatskappy Remgro moet terugbetaal. Remgro het in 2016 ’n persoonlike lening aan die unie gemaak toe die WPRU deur bankrotskap in die gesig gestaar is, berig RugbyRocks. Die oorblywende bedrag van R58 miljoen sal gebruik word om die unie se deure oop te hou. Die rugbyunie sal waarskynlik na die Kaapstad-stadion in Groenpunt verskuif, berig IOL. Dit is egter nog nie bevestig nie. Ellen Fedele, aktivis en sportliefhebber, het ’n Facebookblad gestig om teenkanting te bied teen die dreigende sloping van Nuweland. “Ek het iewers gelees dat die stadion gesloop gaan word en vir ’n vriendin gesê ek het hierdie mal idee om iets daaraan te doen.” Fedele glo die stadion vorm ’n belangrike deel van die Suid-Afrikaanse geskiedenis. “Ek het as student een aand by die stadion ingeloer en een van die hekke was oop. Ek het ingestap en was alleen in die stadion. Ek het hoendervleis gekry. Daar is iets aan daardie stadion wat jy nêrens anders kan kry nie. Waar daar ’n wil is, is daar ’n weg. Geld kan nie alles dryf nie,” glo Fedele. Maroela Media het vroeër berig Mohammed Cassiem (65) verkoop sedert die 1970’s roomyse by Nuweland en is ’n instelling by dié stadion. Ook Cassiem glo dit sal ’n fout wees om Nuweland te sloop, hoewel hy nie bewus is van enige voorneme om dit te doen nie. “Dit sal ’n groot teleurstelling wees. Ek voel of ek daar gebore is. Ek het 51 jaar lank roomys by Nuweland verkoop. Die mense gaan baie teleurgesteld wees, want dit is die lekkerste plek om rugby en krieket te kyk. Op Nuweland is daar baie plesier,” sê hy. Indien Nuweland wel gesloop word, sal dit ’n einde van ’n era wees, aangesien 2020 ook die laaste jaar sal wees dat Cassiem roomyse by die stadion verkoop. Hy beplan om daarna af te tree.